b'\n_START_ARTICLE_\nUnderkj\xc3\xb8lt regn\n_START_PARAGRAPH_\nUnderkj\xc3\xb8lt regn eller isregn er regn som faller ned i et luftlag n\xc3\xa6r bakken med temperatur under 0\xc2\xa0\xc2\xb0C eller underkj\xc3\xb8lte vanndr\xc3\xa5per som faller til bakken. Begge disse formene f\xc3\xb8rer til at dr\xc3\xa5pene fryser momentant til is n\xc3\xa5r de treffer omgivelsene._NEWLINE_Prosessen starter som sn\xc3\xb8 som faller mot bakken, sn\xc3\xb8en smelter til vanlig regn p\xc3\xa5 veien nedover siden luften blir varmere etter hvert som man n\xc3\xa6rmer seg overflaten. Av og til kan det derimot v\xc3\xa6re et kaldere luftlag n\xc3\xa6r overflaten som gj\xc3\xb8r at regnet blir underkj\xc3\xb8lt og s\xc3\xa5 fryser n\xc3\xa5r det treffer overflaten. Isen kan bli flere centimeter tykk. METAR-koden for underkj\xc3\xb8lt regn er FZRA._NEWLINE_Om vanndr\xc3\xa5pene fryser til is igjen f\xc3\xb8r de treffer bakken f\xc3\xa5r vi det som kalles \xc2\xabisregn\xc2\xbb. Dette er derimot ikke det samme som hagl, som oppst\xc3\xa5r i skyen og ikke er innom dr\xc3\xa5pestadiet p\xc3\xa5 vei ned mot bakken. Mens hagl oppst\xc3\xa5r i kraftige cumulonimbusskyer, kan isregn oppst\xc3\xa5 fra alle nedb\xc3\xb8rsskyer s\xc3\xa5 lenge luften under skyen er kald nok.\n_START_SECTION_\nMekanisme\n_START_PARAGRAPH_\nVanligvis oppst\xc3\xa5r underkj\xc3\xb8lt regn i forbindelse med en varmfront. Den varme luften blir hevet oppover slik at luften mellom skyen og bakken (i trykkniv\xc3\xa5et rundt 800 hPa) blir varmere enn luftlagene over og under. Hvis adveksjonen er stor nok til at temperaturen i luftlaget kommer over 0\xc2\xa0\xc2\xb0C, kan den fallende sn\xc3\xb8en smelte til regndr\xc3\xa5per. N\xc3\xa5r en da har temperaturinversjoner i luftlaget over bakken, og temperaturen p\xc3\xa5 overflaten er 0\xc2\xa0\xc2\xb0C eller mindre, kan disse dr\xc3\xa5pene fryse til is n\xc3\xa5r de treffer bakken eller legemer p\xc3\xa5 bakken._NEWLINE_I Norge er det spesielt de indre omr\xc3\xa5dene som er mest utsatt for underkj\xc3\xb8lt regn.\n_START_SECTION_\nKonsekvenser\n_START_PARAGRAPH_\nVedvarende underkj\xc3\xb8lt regn kan f\xc3\xb8re til str\xc3\xb8mbrudd. Kraftlinjer kan bli dekket av s\xc3\xa5 mye is at tyngden f\xc3\xa5r stolpene til \xc3\xa5 velte eller brekke i to. Grener p\xc3\xa5 tr\xc3\xa6r kan ogs\xc3\xa5 knekke under vekten av isen og falle ned p\xc3\xa5 kraftlinjer og andre ting p\xc3\xa5 overflaten. Mange planter kan bli skadet av underkj\xc3\xb8lt regn hvis de ikke t\xc3\xa5ler vekten av isen._NEWLINE_Isen kan dekke bilveier og fortau og gj\xc3\xb8re disse sv\xc3\xa6rt glatte og uframkommelige. I motsetning til sn\xc3\xb8 gir ikke v\xc3\xa5t is friksjon og det skal omtrent ingenting til f\xc3\xb8r en bil sklir. Siden underkj\xc3\xb8lt regn treffer overflaten som en regndr\xc3\xa5pe, vil ishinnen som blir dannet f\xc3\xb8lge formen p\xc3\xa5 overflaten, og danne et sammenhengende islag._NEWLINE_Hvis underkj\xc3\xb8lte dr\xc3\xa5per som treffer bakken er sv\xc3\xa6rt sm\xc3\xa5, som underkj\xc3\xb8lt yr, kan det danne seg sm\xc3\xa5 luftlommer mellom de frosne dr\xc3\xa5pene. Dette danner en matt og mer kornet is, s\xc3\xa5kalt rimis, som ikke er like glatt som klar is. Det samme kan man f\xc3\xa5 i frostt\xc3\xa5ke._NEWLINE_Vanligvis blir ishinnen liggende noen timer f\xc3\xb8r den smelter, men kan av og til ligge i dagevis. Det mest ekstreme tilfellet vi kjenner til, skjedde i Connecticut i USA vinteren 1969 der ishinnen ble liggende i seks uker._NEWLINE_Underkj\xc3\xb8lt regn kan ogs\xc3\xa5 v\xc3\xa6re farlig for flytrafikk. Hvis et fly flyr gjennom underkj\xc3\xb8lt regn eller en sky med underkj\xc3\xb8lte dr\xc3\xa5per vil det raskt samle seg is p\xc3\xa5 propeller, skrog, framsiden av vinger og haleparti, slik at trekkraften, oppdriften og stabiliteten blir svekket. Underkj\xc3\xb8lt regn p\xc3\xa5 seilb\xc3\xa5ter kan f\xc3\xa5 disse til \xc3\xa5 kantre.'